
[image: ]


[bookmark: _GoBack]

МОНГОЛ УЛСЫН ИХ ХУРЛЫН

2026 оны 06 сарын 12 өдөр     		            Дугаар 34                     Төрийн ордон, Улаанбаатар хот

   Замын хөдөлгөөний аюулгүй байдлын 
   тухай хуульд нэмэлт, өөрчлөлт оруулах 
   тухай хууль баталсантай холбогдуулан 
   авах зарим арга хэмжээний тухай

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг үндэслэн Монгол Улсын Их Хурлаас ТОГТООХ нь:

1.Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хууль баталсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газар (Н.Учрал), Нийслэлийн Засаг дарга бөгөөд Улаанбаатар хотын захирагч (Б.Пүрэвдагва)-д даалгасугай:

1/Монгол Улсын Замын хөдөлгөөний дүрэм, түүнчлэн мопед, түүний төрөлд хамаарах скүүтер, тэдгээртэй адилтгах техникийн үзүүлэлт бүхий тээврийн хэрэгслийн ангилал, техникийн шаардлага, стандартыг хуульд нийцүүлэн шинэчлэн боловсруулж батлах;

2/мопед, түүний төрөлд хамаарах скүүтер, тэдгээртэй адилтгах тээврийн хэрэгслийг “Автотээврийн хэрэгслийн бүртгэл хөтлөх, улсын дугаар олгох журам”-д хамруулан бүртгэлжүүлэх эрх зүйн зохицуулалтыг боловсронгуй болгож, холбогдох журмыг 2026 оны 06 дугаар сарын 30-ны өдрийн дотор шинэчлэн батлах;

3/нийтийн хэрэгцээний мопед, түүний төрөлд хамаарах скүүтер, тэдгээртэй адилтгах тээврийн хэрэгслийн үйлчилгээ үзүүлэх үйл ажиллагааг Зөвшөөрлийн тухай хуульд нийцүүлэн энгийн зөвшөөрөл, эсхүл мэдэгдлийн хэлбэрээр эрхлэх эсэхийг тодорхойлж, шаардлагатай гэж үзсэн нөхцөлд үйлчилгээ эрхлэгчид тавих тусгай нөхцөл, шаардлага, хяналт шалгалт, зөрчил шалган шийдвэрлэх харьяаллыг тодорхойлсон холбогдох хууль тогтоомжийн төслийн хамт цогцоор нь боловсруулж, Улсын Их Хуралд өргөн мэдүүлэх;

4/мопед, түүний төрөлд хамаарах скүүтер, тэдгээртэй адилтгах үзүүлэлт бүхий тээврийн хэрэгслийн явган хүний замаар зорчих хөдөлгөөнийг хязгаарлахтай холбогдуулан унадаг дугуйн зам, эгнээг хөгжүүлэх, зорчих хэсгийн баруун хөвөөгөөр аюулгүй зорчих нөхцөлийг бүрдүүлэх, хөдөлгөөний урсгалаас тусгаарлах хашлага, тэмдэг, тэмдэглэлийг стандартын дагуу байрлуулах, зориулалтын зогсоолын талбайг нэмэгдүүлэх зэрэг арга хэмжээг нэн даруй авч хэрэгжүүлэх;

5/энэ тогтоолын хэрэгжилттэй холбогдуулан өмнө нь ашиглалт, үйлчилгээнд орсон мопед, түүний төрөлд хамаарах скүүтер, тэдгээртэй адилтгах үзүүлэлт бүхий тээврийн хэрэгслийг 2026 оны 06 дугаар сарын 30-ны өдрийн дотор бүртгэлд хамруулах ажлыг зохион байгуулах;

6/мопед, түүний төрөлд хамаарах скүүтер, тэдгээртэй адилтгах тээврийн хэрэгслээр замын хөдөлгөөнд аюулгүй оролцох, хуулийн хэрэгжилтийг хангах хүрээнд Замын хөдөлгөөний аюулгүй байдлын тухай хуулийн 14 дүгээр зүйлийн 14.2 дахь хэсэгт заасан холбогдох журам, сургалтын хөтөлбөрийг 2026 оны 06 дугаар сарын 30-ны өдрийн дотор шинэчлэн батлах, Замын хөдөлгөөний дүрэмд заасан жолоодох эрхийн үнэмлэх бүхий иргэн тухайн сургалтад дүйцүүлэн тооцогдохоор зохион байгуулах;

7/тухайн нутаг дэвсгэрийн онцлогт нийцүүлэн мопед, түүний төрөлд хамаарах скүүтер, тэдгээртэй адилтгах үзүүлэлт бүхий тээврийн хэрэгслийн хөдөлгөөнийг зохицуулах журмыг холбогдох хууль тогтоомжид нийцүүлэн баталж мөрдүүлэх, шаардлагатай тохиолдолд эрх зүйн зохицуулалтыг боловсронгуй болгох санал боловсруулж Улсын Их Хуралд өргөн мэдүүлэх;

8/замын хөдөлгөөний аюулгүй байдлын талаарх олон нийтийн мэдлэг, хэрэглээний соёлыг төлөвшүүлэх сургалт, мэдээллийн ажлыг зохион байгуулах;

9/хяналт шалгалтыг хэрэгжүүлэх эрх бүхий байгууллагын чиг үүрэг, хамтын ажиллагааг тодорхой болгож, зөрчил илрүүлэх, таслан зогсоох арга хэмжээг үр нөлөөтэй зохион байгуулах.

2.Энэ тогтоолд заасан арга хэмжээний биелэлтийн тайланг Монгол Улсын Их Хурлын 2026 оны намрын ээлжит чуулганы хугацаанд багтаан Улсын Их Хуралд ирүүлэхийг Монгол Улсын Засгийн газар (Н.Учрал), Нийслэлийн Засаг дарга бөгөөд Улаанбаатар хотын захирагч (Б.Пүрэвдагва)-д даалгасугай.

3.Энэ тогтоолын биелэлтэд хяналт тавьж ажиллахыг Монгол Улсын Их Хурлын Хууль зүйн байнгын хороо (Д.Цогтбаатар)-нд даалгасугай.

4.Энэ тогтоолыг 2026 оны 06 дугаар сарын 12-ны өдөр баталсан Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдсүгэй.

